Credincioșii din România așteaptă, ca în fiecare an, Lumina Sfântă adusă direct de la Ierusalim. Aceasta se împarte în biserici, de către preoți, la slujba de Înviere care începe sâmbătă, 4 mai 2024.
Lumina Sfântă adusă de la Ierusalim va ajunge în România în seara zilei de sâmbătă, 4 mai 2024, de către părintele arhimandrit Teofil Anăstăsoaie, Superiorul Aşezămintelor Patriarhiei Române la Locurile Sfinte.
Ulterior, va fi oferită tuturor delegaților eparhiilor Patriarhiei Române prezenţi la Aeroportul Internaţional „Henri Coandă”. Astfel că, în fiecare biserică din România credincioșii să poată lua din Lumina Sfântă.
De asemenea, prin intermediul unui delegat al Mitropoliei Moldovei şi Bucovinei, Lumina va fi trimisă de la București la Chișinău, cu scopul de a fi oferită parohiilor care fac parte din Mitropolia Basarabiei.
Tot sâmbătă, Lumina Sfântă adusă în România, va fi primită la Catedrala Patriarhală de către Preafericitul Părinte Patriarh Daniel. Pe de altă parte, Arhiepiscopul Tomisului a făcut un anunț.
Și anul acesta Arhiepiscopul Tomisului, Înalt Prea Sfinţitul Teodosie, va veni cu Lumina Sfântă de pe mare, urmând să pornească într-o procesiune până în Parcul Catedralei. Aici, va fi împărțită creștinilor.
„În fiecare an, Învierea Domnului este ca o sărbătoare nouă pentru că sărbătorile înnoiesc firea noastră, starea noastră de spirit. Fără sărbători noi ne-am învechi. Şi anul acesta ne vine Lumina de la Ierusalim.
Va fi adusă şi aici, în fiecare eparhie. Şi, iată, noi vom veni cu Lumina pe mare, ca în fiecare an din ultimii ani, şi o vom aduce în Parcul Catedralei şi acolo vom împărţi Lumina.
Astfel încât atunci când vom da binecuvântarea pentru slujba Învierii de dimineaţă va fi ora 12 noaptea sau ora 00.00, atunci vom începe propriu-zis cântarea Hristos a Înviat!”, a transmis Arhiepiscopul Tomisului, citat de news.ro.